**ΕΝΗΜΕΡΩΣΗ ΓΙΑ ΤΗ ΔΡΑΣΗ «Η ΤΣΑΝΤΑ ΣΤΟ ΣΧΟΛΕΙΟ»**

Αγαπητοί γονείς – κηδεμόνες,

Το Υπουργείο Παιδείας συνεχίζει και φέτος τη δράση «Η τσάντα στο σχολείο», σύμφωνα με την οποία η σχολική τσάντα των μαθητών/τριών του Δημοτικού Σχολείου **παραμένει πλέον στο σχολείο για δύο τουλάχιστον Σαββατοκύριακα κάθε μήνα**. Πιο αναλυτικά, η τσάντα παραμένει στο σχολείο από την Παρασκευή, πριν από τα Σαββατοκύριακα που έχουν οριστεί, έως την Δευτέρα. Συνεπώς, το πρωί της Δευτέρας θα φέρνουν μαζί τους στο σχολείο μόνο φαγητό και νερό.

Η δράση υλοποιείται με σεβασμό στις ανάγκες της παιδικής ηλικίας, με γνώμονα την πολύπλευρη ανάπτυξη των παιδιών (συναισθηματική, κοινωνική και ψυχοκινητική) και με σκοπό να υποστηρίξει ουσιαστικά τον χρόνο δημιουργικής επαφής και επικοινωνίας γονέων – παιδιών. Επιδιώκεται, λοιπόν, τα παιδιά να μην ασχολούνται με την προετοιμασία σχολικών μαθημάτων, κατά τη διάρκεια των ορισμένων Σαββατοκύριακων. Σημειώνεται ότι η πρωτοβουλία αυτή δεν ισοδυναμεί με εγκατάλειψη της μελέτης πολύτιμων εξωσχολικών βιβλίων ή άλλων δημιουργικών εργασιών και σε καμία περίπτωση η υλοποίηση της δράσης δεν πρόκειται να οδηγήσει σε μετάθεση των κατ’ οίκον εργασιών, που συνήθως ανατίθενται το Σαββατοκύριακο, στις υπόλοιπες ημέρες της εβδομάδας.

Ο Σύλλογος Διδασκόντων με σχετικό Πρακτικό όρισε τα παρακάτω Σαββατοκύριακα που θα υλοποιηθεί η δράση, μέχρι τη λήξη του τρέχοντος σχολικού έτους, με την παρατήρηση πως για τους μήνες που περιλαμβάνουν πολλές ημέρες αργιών, ορίστηκε ένα Σαββατοκύριακο:

|  |  |  |
| --- | --- | --- |
| **ΜΗΝΑΣ** | **1Ο Σ/Κ** | **2Ο Σ/Κ** |
| ΣΕΠΤΕΜΒΡΙΟΣ | 29-30 | - |
| ΟΚΤΩΒΡΙΟΣ | 13-14 | 27-28 |
| ΝΟΕΜΒΡΙΟΣ | 10-11 | 24-25 |
| ΔΕΚΕΜΒΡΙΟΣ | 8-9 | - |
| ΙΑΝΟΥΑΡΙΟΣ | 26-27 | - |
| ΦΕΒΡΟΥΑΡΙΟΣ | 9-10 | 23-24 |
| ΜΑΡΤΙΟΣ | 16-17 | 30-31 |
| ΑΠΡΙΛΙΟΣ | 13-14 | - |
| ΜΑΪΟΣ | 25-26 | - |
| ΙΟΥΝΙΟΣ | 8-9 | - |

Οι εκπαιδευτικοί του σχολείου μας θα ενημερώσουν σχετικά τα παιδιά της τάξης τους για τις ενδεχόμενες μεταβολές και προσαρμογές που θα προκύψουν στη σχολική καθημερινότητα, όπως ο έλεγχος εκ μέρους των μαθητριών και των μαθητών του περιεχομένου της σχολικής τσάντας που θα αφήνουν στο σχολείο για το Σαββατοκύριακο και τις μικρές αλλαγές στο ωρολόγιο πρόγραμμα. Φυσικά, κάθε φορά που πλησιάζει το Σαββατοκύριακο χωρίς σάκα, εμείς θα σας το υπενθυμίζουμε, ώστε να μην δημιουργηθεί κάποια παρεξήγηση μεταξύ σας.

Εάν κάποια παιδιά θέλουν να πάρουν μαζί τους τις σάκες για οποιονδήποτε λόγο, εμείς δεν θα φέρουμε καμία αντίρρηση. Άλλωστε, σημασία δεν έχει τόσο η μεταφορά της σάκας όσο το ελεύθερο από σχολικές υποχρεώσεις Σαββατοκύριακο.

Σας καλούμε να αφήσετε τα παιδιά σας να χαρούν αυτά τα διήμερα με παιχνίδι, πολιτιστικές δραστηριότητες και αθλητισμό. Όλοι μας αναγνωρίζουμε ότι τα παιδιά της εποχής μας πιέζονται υπερβολικά και είναι μια ευκαιρία να τους δώσουμε μικρές ανάσες ξεκούρασης και αναψυχής και να ασχοληθούμε περισσότερο μαζί τους με ευχάριστο και δημιουργικό τρόπο.

Χώρα Καλύμνου, 24-9-2018

ο Διευθυντής

Κόκκινος Νομικός